
LIGJ

Nr. 35/2026

PËR DISA NDRYSHIME DHE SHTESA NË LIGJIN NR. 58/2022
“PËR KRIJIMIN, ORGANIZIMIN DHE FUNKSIONIMIN E PARQEVE TEKNOLOGJIKE DHE SHKENCORE”

Në mbështetje të neneve 78 dhe 81 të Kushtetutës së Republikës së Shqipërisë, me propozim të një  deputeti, 

K U V E N D I

I REPUBLIKËS SË SHQIPËRISË

V E N D O S I:

Në ligjin nr. 58/2022 “Për krijimin, organizimin dhe funksionimin e parqeve teknologjike dhe shkencore” bëhen ndryshimet dhe shtesat e  mëposhtme: 

Neni 1

Në nenin 3 bëhen shtesat si më poshtë: 
1. Në shkronjën “dh” në fund të paragrafit shtohet fjalia me këtë përmbajtje: 
“Përdoruesi rezident i parkut regjistrohet në territorin e parkut me NIPT/NUIS parësor ose/dhe me NIPT/NUIS dytësor në territore të ndryshme nga territori i parkut. Start-up-et, punonjësit digjitalë lëvizës dhe institucionet e arsimit të lartë trajtohen në mënyrë të njëjtë për aq sa është e mundur si përdorues rezident apo të përfshirë në park sipas rregullave dhe kushteve të parashikuara posaçërisht për këto kategori me vendim të Këshillit të Ministrave.”. 
2. Pas shkronjës “ë” shtohen shkronjat “f”, “g”, “gj” dhe “h” me këtë përmbajtje: 
“f) “Marrëveshja e shitblerjes së aksioneve të një përdoruesi të parkut” është marrëveshja e lidhur ndërmjet një institucioni/enti/autoriteti publik/zhvilluesi kur është ent publik dhe përdoruesit të parkut, nëpërmjet së cilës përdoruesi i parkut me iniciativë apo me kërkesë nga enti/autoriteti/institucioni publik/zhvilluesi shet aksione apo krijon një shoqëri të përbashkët/sipërmarrje të përbashkët sipas kushteve dhe kritereve të bazuara në një marrëveshje tip të miratuar me vendim të Këshillit të Ministrave dhe të negociuara nga palët;
g) “Marrëveshja e bashkëpunimit për një produkt /shërbim inovativ” është akti i lidhur midis një institucioni/enti/autoriteti publik dhe një përdoruesi që ka aksioner një ent publik apo zhvilluesin, akt i cili bazohet në modelin tip të kontratës së miratuar me vendim të Këshillit të Ministrave, që përcakton ndër të tjera rregullat e bashkëpunimit, çmimin preferencial dhe kohën e përdorimit të produktit/krijimit/shërbimit/mallit të krijuar në park;
gj) “Datacenter” është infrastruktura fizike, teknologjike së bashku me sistemet mbështetëse në funksion të magazinimit, përpunimit, ruajtjes dhe shpërndarjes së të dhënave elektronike në mënyrë të qëndrueshme dhe të sigurt;
 “h) “Park virtual/në distancë” është një formë organizimi i parkut teknologjik dhe shkencor, i cili krijohet në marrëveshje midis zhvilluesit dhe institucionit përgjegjës, pa kërkuar domosdoshmërisht një sipërfaqe të përcaktuar trualli. Ai funksionon përmes infrastrukturës digjitale dhe ofron lehtësitë rregullatore dhe fiskale të parashikuara në këtë ligj për përdoruesit që e ushtrojnë veprimtarinë në distancë, të cilët janë të regjistruar me NIPT primar në territorin e parkut dhe me NIPT sekondar të regjistruar jashtë tij.”.

Neni 2

Në nenin 4, pika 3, në fund të fjalisë shtohet fjalia me këtë përmbajtje: “Veprimtaria e parkut virtual/në distancë fillon me lidhjen e marrëveshjes midis zhvilluesit dhe institucionit përgjegjës.”.

Neni 3

Ne  nenin 5 bëhen ndryshimi dhe shtesat si më poshtë:
1.	Në pikën 1 në fund të fjalisë hiqet togfjalëshi “apo të shërbimeve”;
2.	Në pikën 2 pas shkronjës “ç” shtohet shkronja “d” me këtë përmbajtje: 
“d) krijojnë dhe mirëmbajnë infrastruktura digjitale për shërbime/produkte digjitale apo datacenter-s”.
3.	Pas pikës 3 shtohet pika 4 me këtë përmbajtje:
“4. Veprimtaritë e lejuara në park mund të zhvillohen në mënyrë virtuale/në distancë, në mënyrë fizike apo hibride sipas marrëveshjes së zhvillimit të miratuar nga institucioni përgjegjës, si dhe të parashikuara në aktin e shpalljes së parkut.”.

Neni 4

Në nenin 8, në fund të pikës 5 shtohet një fjali me këtë përmbajtje:
“Institucioni i arsimit të lartë mund të ushtrojë veprimtaritë e lejuara në park, si dhe të ofrojë arsim të lartë ose kualifikim profesional pas arsimit të mesëm dhe, sipas llojit të institucionit, edhe kërkim shkencor në përputhje me veprimtaritë e lejuara në park, në cilësinë e përdoruesit rezident në bazë të një marrëveshje të veçantë të lidhur me zhvilluesin sipas kushteve, kritereve dhe rregullave të miratuara me vendim të Këshillit të Ministrave.”.

Neni 5

Në nenin 10 pika 1 ndryshohet si më poshtë:
“1. Institucionet, entet dhe autoritetet publike:
a) trajtojnë kërkesat për leje dhe licenca nga zhvilluesi ose përdoruesi brenda 15 ditëve pune nga dorëzimi i kërkesës, sipas lehtësirave të ngjashme rregullatore të përcaktuara në legjislacionin në fuqi për investimet strategjike në Republikën e Shqipërisë;
b) njihen në mënyrë prioritare me mallrat/shërbimet/krijimet e realizuara në park nga ana e përdoruesve nëpërmjet katalogut të përditësuar të publikuar/ofruar nga zhvilluesi periodikisht;
c) përfitojnë në mënyrë preferenciale mallrat/shërbimet/krijimet/produktet e realizuara në park nga një përdorues që ka aksioner mbi 51% një ent publik apo një shoqëri të përbashkët/sipërmarrje të përbashkët me një ent publik kundrejt një çmimi preferencial që parashikohet në marrëveshjen e bashkëpunimit për një produkt inovativ, bazuar në kontratën e modelit tip të miratuar me vendim të Këshillit të Ministrave;
ç) lidhin marrëveshje bashkëpunimi për një produkt inovativ me përdoruesit të cilët kanë aksioner një apo më shumë ente publike, përfshirë edhe zhvilluesin, lidhur me mallrat/shërbimet/produktet inovative/krijimet e tyre në park.”.

Neni 6

Në nenin 12 bëhen këto ndryshime dhe shtesa: 
1.	Në pikën 1 shkronja “d” ndryshon si më poshtë:
 “d) aplikohet shkalla 0 (zero) për qind e tvsh-së për:
i) mallrat, pajisjet dhe shërbimet e përdorura në park, të cilat shërbejnë për nxjerrjen e produktit inovativ, si dhe tarifa e aplikuar nga zhvilluesi/menaxhuesi tek përdoruesi. 
ii) produktet, shërbimet dhe zgjidhjet inovative të krijuara në park nga përdoruesit me aksioner entin publik mbi 51%, të cilat përdoren nga institucionet, entet dhe autoritetet publike për ushtrimin e funksioneve publike dhe që nuk hyjnë në qarkullim tregtar. Në këto raste, produkti inovativ trajtohet si mall apo shërbim i prodhuar për nevoja shtetërore dhe nuk konsiderohet furnizim i tatueshëm sipas legjislacionit në fuqi për tvsh-në.
iii) produktet, shërbimet dhe zgjidhjet inovative të krijuara në park, të cilat përdoren nga subjekte jashtë parkut për të cilat legjislacioni i fushës aplikon shkallën 0 të tvsh-së apo përjashtim të saj.”. 
2.	Pas shkronjës “e” shtohet shkronja “e/1” me këtë përmbajtje: 
“e/1) ofrojnë/shesin/shkëmbejnë aksione me një ent publik në këmbim të një transaksioni financiar apo në natyrë sipas kushteve dhe termave të negociuar në marrëveshjen e shitblerjes së aksioneve të një përdoruesi të parkut”.   
3.	Pas pikës 4 shtohet pika 5 me këtë përmbajtje: 
“5. Shoqëritë e përbashkëta të krijuara ndërmjet një përdoruesi dhe një enti publik, si edhe përdoruesit të cilët kanë aksioner një ent/autoritet publik, pavarësisht kuotës së aksioneve, bashkëpunojnë me institucionet/entet/autoritetet publike në kushtet e marrëveshjes së bashkëpunimit për një produkt/shërbim inovativ bazuar në marrëveshjen tip të miratuar me vendim të Këshillit të Ministrave dhe në bazë të negocimit përkatës të autorizuar nga organet vendimmarrëse sipas legjislacionit të zbatueshëm.”.

Neni 7

Në nenin 15 bëhen këto ndryshime dhe shtesa:
1. Pikat 2 dhe 3 ndryshohen si më poshtë: 
“2. Zhvilluesi ndihmon përdoruesit me regjistrimin e krijimeve në Republikën e Shqipërisë dhe në përdorimin e tyre nga institucionet/entet publike sipas marrëveshjeve të bashkëpunimit për një produkt inovativ të negociuara mes përdoruesit, zhvilluesit dhe institucionit/entit publik përfitues. 
3. Zhvilluesi mund të përfitojë një pjesë të të ardhurave që gjenerohen nga pronësia intelektuale, nga transaksionet e lidhura me ofrimin e shërbimit/produktit/mallit për institucionet/entet publike, për krijimet/mallrat/shërbimet që zhvillohen në zonë nga përdoruesit për një periudhë 5-vjeçare, sipas përcaktimeve në marrëveshjen e lidhur ndërmjet zhvilluesit/institucionit/entit publik dhe përdoruesit.”.
2. Pas pikës 3 shtohen pikat 4 dhe 5 me këtë përmbajtje:
“4. Të dhënat e përdorura për qëllim të krijimit të produkteve inovative, nëse janë pronë e institucioneve publike, në bazë të marrëveshjes me zhvilluesit e parkut mund të përdoren nga përdoruesit që kanë aksioner një ent/institucion/autoritet publik me kusht që produkti të përdoret ekskluzivisht prej një institucioni/enti/autoriteti publik apo një enti tjetër të autorizuar/miratuar prej tij apo në zbatim të një marrëveshje ndërqeveritare. Në përdorimin e të dhënave përdoruesi zbaton parashikimet e legjislacionit në fuqi në Republikën e Shqipërisë. 
5. Aksesi në bazat e të dhënave shtetërore jepet për zhvilluesin nëse është ent publik sipas rregullave të legjislacionit sektorial.”.

Neni 8

Në nenin 18, “Aktet nënligjore”, pas pikës 3 shtohet pika 4 me këtë përmbajtje: 
“4. Ngarkohet Këshilli i Ministrave që brenda 6 muajve nga hyrja në fuqi e ligjit të nxjerrë aktet nënligjore në zbatim të nenit 1, pikat 1 dhe 2; të nenit 4, pika 2; të nenit 5, shkronja “c”, dhe të nenit 6, pika 2, të këtij ligji.”.

Neni 9

Hyrja në fuqi

Ky ligj hyn në fuqi 15 ditë pas botimit në Fletoren Zyrtare.


									   K R Y E T A R I

                                                                                                                       Niko PELESHI


Miratuar në datën 2.4.2026

